|  |  |  |
| --- | --- | --- |
|  |  |  |
|  |  |  |

# Sähköisen vammaispalveluhakemuksen liiteluettelo

Vammaispalvelulain mukaisia palveluja ja taloudellisia tukitoimia voi hakea läpi vuoden (jatkuva hakuaika). Hakijan tuloja ja varallisuutta ei huomioida palveluja myönnettäessä, vaan lähtökohtana on aina vamman tai pitkäaikaisen sairauden aiheuttama haitta. Osa palveluista on tarkoitettu vaikeavammaisille henkilöille ja osassa ei vaadita vaikeavammaisuutta.

Liiteluettelossa on ensin vammaispalveluhakemuksen mukaisessa järjestyksessä haettavat palvelut ja taloudelliset tukitoimet. Autoavustuksesta on erillinen liiteluettelo sähköisen asioinnin verkkosivulla.

**Ohje lääkärinlausunnosta**: Kaikissa vammaispalveluhakemuksissa tarvitaan liitteeksi lääkärinlausunto ensi kertaa palveluita tai taloudellisia tukitoimia haettaessa. Lausunnossa tulee kuvata hakijan vamma- ja/tai pitkäaikainen sairaus sekä niiden tuoma haitta päivittäisissä toimissa. Hakemukseen voi liittää myös epikriisin. Näkövammaisuudesta tulee olla lausunto, jossa ilmenee hakijan näkövammaisuuden haitta-aste tai haitta-prosentti. Uusi lääkärinlausunto tarvitaan hakijan tilanteen muuttuessa tai haettaessa esimerkiksi auton apuvälineitä.

**Palveluasuminen**

* Hakemukseen liitetään lääkärinlausunto ja muu asiantuntijalausunto hakijan vaikeavammaisuudesta ja palvelun tarpeesta.
* Palveluasumisen tarve ja toteutumistapa suunnitellaan yhdessä hakijan kanssa ja laaditaan palvelusuunnitelma.

**Sopeutumisvalmennus**

* Hakemukseen liitetään lääkärinlausunto sekä selvitys haettavan kurssin ohjelmasta tai yksilöllisen sopeutumisvalmennuksen tarpeesta. Lausunnon antaja voi olla puheterapeutti, kuntoutusohjaaja tai muu asiantuntija.

**Vammasta aiheutuvat erityskustannukset**

* Hakemukseen liitetään lääkärinlausunto sekä selvitys säännöllisistä vammasta johtuvista erityisvaate- tai erityisravintokustannuksista.

**Asunnonmuutostyöt**

* Hakemukseen liitetään lääkärinlausunto ja fysioterapeutin tai muun asiantuntijan lausunto esimerkiksi toimintaterapeutin lausunto, haettavista muutostöistä sekä vaikeavammaisuudesta.
* Valaistusmuutostöitä haettaessa tarvitaan liitteeksi näkövammaisten kuntoutusohjaajan lausunto tarvittavista muutoksista.
* Lisäksi hakemukseen tulee liittää asunto-osakeyhtiölain mukainen taloyhtiön- tai isännöitsijän lupa sekä asunnonomistajan lupa muutostöiden tekemiseen.
* Asunnon muutostöistä aiheutuvia kustannuksia voi hakea myös jälkikäteen kuuden kuukauden kuluessa kustannusten syntymisestä, jos asiakas on itse teettänyt muutostyöt. Hakemuksen liitteeksi tarvitaan tositteet tehtyjen muutostöiden kustannuksista.

**Asuntoon kuuluvat välineet ja laitteet**

* Hakemukseen liitetään lääkärinlausunto ja muu asiantuntijalausunto esimerkiksi fysioterapeutin tai kuulovammaisten kuntoutusohjaajan lausunto haettavista asunnon välineistä tai laitteista ja vaikeavammaisuudesta.
* Lisäksi hakemukseen tulee liittää asunto-osakeyhtiölain mukainen taloyhtiön- tai isännöitsijän lupa sekä asunnonomistajan lupa välineen tai laitteen asentamista varten.
* Asunnon välineitä ja laitteita ovat esimerkiksi sähköinen ovenavauslaitteisto, kattoon asennettava nostolaite tai kuulovammaisten hälytinkeskus.

**Henkilökohtainen apu**

* Hakemukseen liitetään lääkärinlausunto ja tarvittaessa muu asiantuntijalausunto esimerkiksi kuntoutusohjaajan lausunto hakijan päivittäisissä toimissa tarvittavasta toisen henkilön avun tarpeesta ja vaikeavammaisuudesta.
* Hakemuksessa tulee kertoa arvio henkilökohtaisen avun tuntimäärästä.
* Henkilökohtainen apu voidaan järjestää ostopalveluna, antamalla palveluseteli tai hakija voi itse toimia henkilökohtaisen avustajan työnantajana.
* Henkilökohtaisen avun hakijat tavataan ja laaditaan yhteinen palvelusuunnitelma avun tarpeesta.

**Päivittäisissä toiminnoissa tarvittavat välineet, laitteet ja koneet**

* Hakemukseen liitetään lääkärinlausunto ja esimerkiksi fysioterapeutin, toimintaterapeutin tai kuntoutusohjaajan lausunto hakijan vammaisuudesta sekä sen tuomasta haitasta päivittäisiin toimintoihin.
* Liitteeksi tarvitaan arvio välineen, laitteen tai koneen hinnasta tai maksukuitti jo ostetusta välineestä, josta haetaan tukea jälkikäteen kuuden kuukauden takautuvan hakuajan puitteissa.
* Autoavustuksen hakemista varten on erillinen liiteluettelo ja ohjeet vammaispalveluiden sähköisen asioinnin verkkosivulla.

**Päivätoiminta**

* Hakemukseen liitetään lääkärinlausunto ja muu asiantuntijalausunto, jossa ilmenee hakijan vaikeavammaisuus ja päivätoiminnan tarve.
* Päivätoiminnan tarve ja toteutumistapa suunnitellaan yhdessä hakijan kanssa ja laaditaan palvelusuunnitelma.

**Muu palvelu**

* Hakemukseen liitetään lääkärinlausunto ja muu asiantuntijalausunto haettavasta palvelusta.